b'\n_START_ARTICLE_\nFosilni hrast\n_START_PARAGRAPH_\nFosilni hrast je pri izkopavanju proda pri Peti\xc5\xa1ovcih najdeni ostanek hrastovega debla._NEWLINE_Poleti leta 1981 so pri izkopavanju proda pri Peti\xc5\xa1ovcih v globini \xc5\xa1tiri do osem metrov naleteli na fosilne ostanke debel brestov, hrastov in vrb. Najdi\xc5\xa1\xc4\x8de pri Peti\xc5\xa1ovcih je do sedaj najbogatej\xc5\xa1e tovrstno najdi\xc5\xa1\xc4\x8de v Ju\xc5\xbeni Evropi. Domnevati je mogo\xc4\x8de, da je drevesa spodkopala Mura, ko je menjavala svojo strugo. Kasneje jih je naplavila in zasula z debelo plastjo proda. Razstavljeni fosilni hrast predstavlja najpomembnej\xc5\xa1o najdbo. Pri dvigovanju debla iz vode se je zgornji del odlomil, zato se predvideva, daje bila celotna vi\xc5\xa1ina drevesa v \xc4\x8dasu rasti 30 do 40 metrov. Starost najdbe, ki je bila ugotovljena na podlagi radiometri\xc4\x8dnega datiranja z metodo \xc2\xb9\xe2\x81\xb4C, je okoli 1570 let. Deblo, ki je dobro ohranjeno, ima v spodnjem delu premer 1,2 metra, les na prelomu je \xc4\x8dvrst in sive barve, na povr\xc5\xa1ini pa pooglenel in razpokan._NEWLINE_Hrast je razstavljen in ga je mogo\xc4\x8de videti na zahodni strani Apartmajskega naselja Lipov Gaj pri Termah Lendava.'